钦定古今图书集成/明伦汇编/氏族典/第282卷 > 汪泽民
## 钦定古今图书集成/明伦汇编/氏族典/第282卷 > 汪泽民

按《元史汪泽民传》：“泽民字叔志，徽之婺源人，宋端明
殿学士。”之七世孙也。少警悟，家贫力学，既长，遂通
诸经。延祐初，以乡贡授宁国路儒学正。五年，登进士
第，授承事郎、同知岳州路平江州事，迁南安路总管
府推官，复迁信州路总管府推官。丁母忧，服除，授平
江路总管府推官，调济宁路兖州知州。至正三年，朝
廷修辽、金、宋史，召泽民赴阙，除国子司业，与修史书
成，迁集贤直学士，阶大中大夫。未两月即告老，遂以
嘉议大夫、礼部尚书致仕。既归田里，超然若忘世者。
十五年，蕲、黄贼陷徽州，时泽民居宣州，长枪军琐南
班等叛来寇，城陷，泽民为所执，使之降，大骂不屈，遂
遇害。追封谯国郡公，谥文节。